BASES E CONVOCATORIA PARA A CONCESIÓN DE SUBVENCIÓNS PARA FESTIVAIS NONPROFESIONAIS DE MÚSICA E ARTES ESCÉNICAS
ADMINISTRACIÓN LOCAL — Municipal — Redondela (Subvencións e axudas, 22/10/2018)

As presentes Bases e Convocatoria teñen por obxecto establece-los criterios e o procedemento para a concesión de subvencións en réxime de libre concorrencia. O propósito é fomenta-la mellora das manifestacións culturais en formato de festival que promovan asociacións e entidades sen ánimo de lucro, que poidan ser consideradas de interese social para o Concello de Redondela por ter acreditada unha traxectoria consolidada, dirixidas á poboación en xeral, de acordo cos principios de publicidade, transparencia, obxectividade, igualdade e non discriminación. Serán obxecto de subvención unicamente as actividades culturais dirixidas á realización de festivais de música e artes escénicas. Estas actividades realizaranse durante o ano 2018, abranguendo o período comprendido entre o 1 de xaneiro e o 30 de novembro de 2018. Quedan excluídos da presente convocatoria, e por tanto non serán obxecto de subvención, as seguintes actividades e investimentos: O crédito global que se dispón para o outorgamento destas subvencións será de 15.000 euros, con cargo á partida 3341A4890006 do orzamento vixente. Se temos en conta o carácter de concorrencia competitiva destas Bases e Convocatoria, no caso de que o importe das axudas correspondentes ás solicitudes recibidas supere a dotación orzamentaria disposta, reducirase a contía subvencionable de maneira proporcional entre as beneficiarias, de tal xeito que non se supere a cantidade consignada para tal fin. En ningún caso o importe da subvención será de tal contía que, en concorrencia con subvencións ou axudas doutras administracións públicas ou doutros entes públicos ou privados, supere o custo total da actividade que vai desenvolve-la entidade beneficiaria. Se así fose, este feito daría lugar a unha modificación da resolución da concesión. Así mesmo, calquera alteración das condicións para a concesión das subvencións poderá dar lugar á modificación do acordo de concesión. Declárase a compatibilidade con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, agás as subvencións concedidas polo concello. Terán a consideración de entidade beneficiaria das subvencións destas Bases e Convocatoria tódalas asociacións e entidades validamente constituídas sen fin de lucro, que teñan o seu enderezo social no municipio de Redondela, que realicen festivais de música e artes escénicas (incluída a danza) e se atopen debidamente inscritas no Rexistro Municipal de Asociacións do Concello de Redondela. Para os efectos desta subvención, enténdese por festival: a programación de, cando menos, tres artistas, especificamente deseñada para unha audiencia determinada baixo unha unidade de acción de comunicación, que ten carácter periódico e unhas datas (e horarios) claramente determinadas de inicio e remate. En ningún caso poderán ser beneficiarias das subvencións reguladas nesta convocatoria aquelas nas que se dea algunha das circunstancias que recolle o artigo 10 da Lei 9/2007, do 13 de xuño, de subvencións de Galicia. Quedan excluídas desta convocatoria aquelas actividades ou programas que veñan regulados noutras convocatorias do Concello de Redondela. As entidades interesadas en acollerse ós beneficios desta convocatoria presentarán as solicitudes no Rexistro de Entrada do Concello de Redondela dirixidas ó Alcalde, ou a través de calquera das formas sinaladas no artigo 16.4 da Lei 39/2015, do 1 de outubro, do procedemento administrativo común das administracións públicas, no modelo normalizado que se facilitará no propio Rexistro. A documentación presentada será a recollida no Anexo I desta convocatoria. Se o escrito de solicitude non reunise os datos de identificación ou calquera dos previstos no artigo 68 da Lei 39/2015, do 1 de outubro, do procedemento administrativo común das administracións públicas, requirirase á interesada para que, no prazo de 10 días hábiles, emende as faltas ou achegue os documentos preceptivos, indicando que, no caso de non o facer, desistirá da súa petición, logo de emitir a correspondente resolución. Estas Bases e Convocatoria publicaranse na páxina web do Concello de Redondela e no Boletín Oficial da Provincia. O prazo de solicitude finaliza o 5 de decembro e comeza a partir do día seguinte ó da publicación no Boletín Oficial da Provincia de Pontevedra do extracto desta convocatoria. O procedemento de outorgamento destas subvencións é o de concorrencia competitiva. Polo tanto a súa concesión realizarase mediante a comparación das solicitudes presentadas coa finalidade de establecer unha prelación entre elas, de acordo cos criterios de avaliación previamente fixados nesta convocatoria, e adxudica-las subvencións segundo esas valoracións. A contía da subvención fixarase en función dos puntos acadados nos criterios do baremo e dos recursos con que conte o beneficiario para cubrir parcialmente os proxectos. A cantidade prevista na Base Terceira para estas subvencións dividirase entre a suma da puntuación obtida por todas as entidades que solicitan a axuda. O cociente desa división multiplicarase polos puntos obtidos na valoración de cada beneficiario, sendo o devandito resultado o importe da subvención que se proporá outorgar polo Concello. As axudas que se concedan ó abeiro da presente convocatoria non poderán supera-lo importe de 3.000,00 € por entidade solicitante, e sen que poida superar en todo caso o importe solicitado pola mesma. A subvención aprobada poderá ser revisada, unha vez coñecido o financiamento do gasto a través das achegas complementarias de axudas doutras entidades, así como, se é o caso, outros ingresos. A subvención municipal non poderá superar o 70% do custo da actividade. A concesión das subvencións tramitarase en réxime de concorrencia competitiva, tendo sempre como límite a dispoñibilidade orzamentaria mencionada no artigo terceiro e segundo os seguintes procedementos e criterios obxectivos: Procedemento de concesión das subvencións: instrución e competencia para a avaliación das solicitudes: A instrución do procedemento corresponderalle á/ó funcionaria/o designado para este fin (en adiante instrutor/a), que realizará de oficio cantas actuacións estime necesarias para a determinación, coñecemento e comprobación dos datos en virtude dos cales formulará a proposta de resolución. Tamén será a persoa encargada de requirir ás entidades solicitantes a emenda das deficiencias. Realizarase un certificado acreditativo das solicitudes presentadas. Logo de que o/a Instrutor/a avalíe as solicitudes segundo os criterios, formas e prioridades establecidas nesta convocatoria, elevarase a unha Comisión de Avaliación integrada pola concelleira de Cultura, que actuará de presidenta, dona María Teresa París Blanco, a concelleira dona Ángela Antón Pazos e o concelleiro don Jesús Crespo López, a funcionaria dona Rosalina Arias Prieto e o/a Instrutor/a designada pola Concellaría de Cultura, que actuará como secretario/a con voz pero sen voto. Logo de ve-la documentación xustificativa presentada, o órgano instrutor procederá á valoración de se, coa xustificación presentada por cada beneficiario, cumpre coa finalidade básica da subvención. O/A secretario/a recollerá o debatido na correspondente acta. O/A instructor/a, trala acta da comisión, formulará a proposta de resolución provisional debidamente motivada. No caso de que na valoración o/a instrutor/a utilizara datos diferentes dos achegados polas entidades, abrirase un prazo de 10 días para que tódalas entidades interesadas poidan presenta-las alegacións que estimen oportunas. Logo de examina-las alegacións presentadas, de ser o caso, o órgano instrutor formulará a proposta de resolución definitiva. De non presentarse alegacións, ou se fose o caso de que este trámite non fose necesario, conforme con este artigo, a proposta de resolución provisional terá o carácter de definitiva, e as entidades solicitantes para as que se propón a concesión de subvencións deberán expresa-la súa contía, especificando a súa avaliación e os criterios de valoración seguidos para efectuala. Xunto coa proposta, o/a instrutor/a emitirá un informe no que establece que a información que consta no seu poder, referida ás entidades beneficiarias, cumpre con tódolos requisitos necesarios para acceder ás subvencións. O Concello de Redondela poderá, en calquera momento do procedemento do expediente administrativo da subvención, solicitar maior información ou verificar calquera aspecto relacionado coa solicitude subvencionada. Despois a proposta pasará á Intervención municipal para que realice a súa fiscalización, de acordo co Real decreto lexislativo 2/2004, do 5 de marzo, polo que se aproba o texto refundido da lei reguladora das facendas locais. A partir da proposta e tralo informe da Intervención municipal, Alcaldía concederá as subvencións mediante Resolución na que se especifique a relación de entidades ás que se lles concede a axuda e a desestimación das restantes solicitudes. Contra a anterior Resolución, por esgota-la vía administrativa, poderase interpoñer, á elección das entidades: RECURSO POTESTATIVO DE REPOSICIÓN, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas (LPAC), perante a Alcaldía do Concello, no prazo dun mes que contará a partir do día seguinte ó da recepción desta notificación. O recurso entenderase desestimado se transcorre outro mes, desde a súa interposición, sen que lle sexa notificada a resolución expresamente. RECURSO CONTENCIOSO-ADMINISTRATIVO, segundo o disposto nos artigos 8.1 e 46.1 da Lei 29/1998, de 13 xullo, reguladora da xurisdición contencioso-administrativa (LXCA) directamente, perante o Xulgado Contencioso-Administrativo de Vigo, no prazo de dous meses a contar desde o día seguinte á data de notificación desta resolución. Contra a desestimación expresa do recurso de reposición, poderá interpoñer recurso contencioso-administrativo perante o Xulgado Contencioso-Administrativo de Vigo, no prazo de dous meses, a contar desde o día seguinte a aquel no que se notifique a resolución. A desestimación por silencio non está suxeita ao prazo de caducidade previsto no artigo 46.1 da LXCA. Todo isto sen prexuízo de que, se o considera conveniente, interpoña outros recursos procedentes. Ademais sinálase que a interposición de recursos non suspende a execución do acto administrativo, sen prexuízo do disposto no artigo 117.2 da LPAC. O acordo de concesión non terá que distribuír obrigatoriamente a totalidade do crédito. O prazo máximo para resolver será de tres meses contados a partir da finalización do prazo para a solicitude das subvencións. Transcorrido o devandito prazo, as entidades solicitantes ás que non se lles notifique resolución expresa, entenderán que a súa solicitude foi denegada. A puntuación máxima total será de 100 puntos por cada solicitude. As solicitudes teñen que ser valoradas de acordo cos criterios seguintes, comúns a todo tipo de entidades: 2,5 puntos, para festivais ata 1.000 espectadores.5 puntos, para festivais de máis de 1.000 espectadores. En caso de non poder acreditar, por calquera medio válido, o número de espectadores, a puntuación será de 1 punto. Acreditarase mediante algún dos seguintes medios: informes policiais, follas de control entregadas á SGAE, informe da empresa encargada da venda de entradas na que recolla o número de entradas vendidas ou medios similares dos que dispoña para acredita-lo número de asistentes. A.2. Antigüidade: máximo de 10 puntos. Excluída a edición obxecto desta convocatoria. Por cada ano, agás o da presente convocatoria, puntuarase con 1 punto, ata un máximo de 10. A acreditación farase mediante a entrega de cartelería ou folletos de cada edición, podendo ser anos consecutivos ou non consecutivos, sempre que entre festivais non consecutivos non medien máis de dous anos. Teremos en conta, con respecto a isto, tanto os anuncios facturados coma aqueles que non o sexan.1.—Por cada nova que difunda o festival, 1 punto ata un máximo de 10 puntos.2.—Por cada medio no que se insiren anuncios 1 punto, cun máximo de 10 puntos. En cada caso haberá que xustificar debidamente por medios apropiados cada inserción (copia en papel, cd ou pendrive, ou impresión de web). 1.—Por creación e difusión nas redes sociais propias do festival: 5 puntos.2.—Por difusión noutras redes non propias do festival: 0.5 punto por cada rede social na que apareza un anuncio (ata 5 puntos), sexan especializadas ou non. Este apartado acreditarase mediante a copia das novas e especificarase a dirección web da noticia.1 punto por cada día de duración do festival, que así figure na memoria, proxecto, cartelaría etc. B1.1.—Interese cultural ou de recuperación patrimonial de festivais, 10 puntos. — Interese cultural: Entenderase aquel festival que exclusivamente teña como obxecto a cultura musical galega, 5 puntos — Recuperación patrimonial de festivais: Puntuarase a recuperación dun festival que levara máis de tres anos sen realizarse, 5 puntos. B1.2. 1 punto por cada artista ou banda do festival que actúe en galego, 1 puntos ata un máximo de 10 puntos. B1.3.— Obxectivos: — se é un proxecto de promoción xuvenil (menores de 30 anos) 5 puntos. Por promoción xuvenil entederase que no festival actúe un artista ou unha banda na que todos os compoñentes teñan menos de 30 anos de idade. — se é un proxecto de promoción da integración da poboación 5 puntos. Para poder puntuar neste apartado, deberán figurar como un dos obxectivos do festival a integración social das persoas constando así na memoria de xeito inequívoco e expreso. Neste apartado puntuará o favorecer que persoas ou grupo de persoas que viven en Galicia e que proceden de países e territorios extranxeiros se integren na cultura galega a través da participación en festivais figurando así tanto nos carteis como na publicidade. Todos estes aspectos serán especificamente descritos na memoria do proxecto, abondando na explicación de cada un mediante informes, programas, descrición de obxectivos etc. B.2. Actividades complementarias de fomento da cultura local: exposicións, obradoiros, presentacións doutras iniciativas culturais de Redondela: 1 punto por cada actividade complementaria que expresamente se recolla no proxecto ata 5 puntos. B.3. Creación de novos valores, mediante concurso de talentos ou contratación de grupos noveis no propio festival: 5 puntos. Estes dous apartados acreditarase mediante a presentación de carteis e folletos que recollan as ditas actividades. C. Viabilidade técnica e económica do proxecto. Máximo de 10 puntos. C.1. Se na documentación da solicitude de autorización de organización do festival consta unha memoria técnica do festival (que inclúa plano do recinto, plan de mobilidade de persoas e vehículos, plan de evacuación e emerxencias, proxecto técnico de montaxe de estruturas non permanentes e aparellos debidamente visado): ata 5 puntos. C.2. Porcentaxe de subvención solicitada con respecto ó orzamento presentado do proxecto, máximo 5 puntos: – Entre o 50 % e o 70 %: 1 puntos. – Menos do 50 % e ata o 25 %: 3 puntos. – Menos do 25 %: 5 puntos. O outorgamento das subvencións notificarase ás entidades interesadas de acordo co establecido nos artigos 40, 42 e 43 da Lei 39/2015, do 1 de outubro, do procedemento administrativo común das administracións públicas. Se no prazo de dez días a entidade beneficiaria non manifestara o contrario, entenderase que acepta a subvención e queda suxeita ás obrigas derivadas da normativa sobre axudas e subvencións a entidades sen ánimo de lucro. As entidades beneficiarias das subvencións terán que aterse ás seguintes obrigas: 1. Cumprir co obxectivo, realiza-la actividade e adopta-lo comportamento que fundamenta a concesión das subvencións de acordo coa memoria presentada.2. Xustificar ante o Concello de Redondela o cumprimento dos requisitos e condicións, así como a realización da actividade e o cumprimento da finalidade pola que se concedeu a subvención.3. Someterase ás actuacións de comprobación e control financeiro que poidan realiza-los órganos de control competentes, achegando canta información lle sexa requirida no exercicio das actuacións anteriores.4. Comunicar ó Concello de Redondela a obtención doutras subvencións, axudas, ingresos ou recursos para a mesma finalidade. Esta comunicación efectuarase tan pronto como se coñeza.5. Acreditar que se atopa ó corrente no cumprimento das súas obrigas tributarias e fronte á Seguridade Social.6. Facer constar, naquelas actividades que así o permitan, que contan coa subvención do Concello de Redondela. Deberá figura-la colaboración do Concello de Redondela en calquera dos soportes publicitarios da actividade subvencionada.7. Proceder ó reintegro dos fondos percibidos nos supostos contemplados no artigo 38 da Lei 9/2007, do 13 de xuño, de subvencións de Galicia.8. Desenvolve-la actividade subvencionada no termo municipal de Redondela.9. As persoas xurídicas deberán estar validamente constituídas e rexistradas. Deberán estalo tamén no rexistro de asociacións do Concello de Redondela.10. As publicacións, carteis, publicidade e toda a produción escrita de tódalas actividades subvencionadas polo Concello de Redondela estarán sempre en lingua galega, de acordo coa lexislación e coa Ordenanza reguladora do uso do galego no Concello de Redondela (BOP núm.196, do 9 de outubro de 1998). Así mesmo respectarán rigorosamente a toponimia oficial de acordo coa Lei 3/83, do 15 de xuño, de normalización lingüística. A xustificación, que será obrigatoria para o libramento dos fondos por parte do concello, suporá a acreditación do cumprimento do obxecto da subvención concedida. Coa xustificación deberase acompaña-lo importe do resto dos fondos que financien a actividade subvencionada, así como a súa procedencia. A xustificación, que será responsabilidade da entidade declarante, farase coa presentación no Rexistro de Entrada do concello do formulario correspondente, debidamente cuberto, que conterá a documentación xustificativa dos gastos realizados e a certificación da actividade realizada coa finalidade para a que foi concedida a subvención. As entidades beneficiarias presentarán unha declaración responsable de acordo co establecido no artigo 24.5 do Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións. Se a entidade beneficiaria fose debedora con motivo dunha débeda vencida, líquida e esixible, a Alcaldía poderá acorda-la compensación. Con carácter xeral, a xustificación realizarase mediante facturas orixinais ou compulsadas (a compulsa pode facerse no propio Rexistro Xeral do concello) directamente relacionadas co obxecto da subvención, e se for o caso, correspondentes ó período para o que esta foi concedida. No caso de que a entidade beneficiaria xustifique a subvención mediante facturas compulsadas, deberá presenta-las facturas orixinais para que conste nelas o selo do concello no que se indique que estas foron utilizadas para xustificar unha subvención do concello. As facturas deberán conte-los seguintes datos: 1.—Emisión da persoa ou entidade beneficiaria con especificación do seu NIF ou CIF e enderezo fiscal.2.—Identificación completa do/a provedor/a, especificando a súa denominación, NIF ou CIF e enderezo fiscal.3.—Número de factura.4.—Lugar e data da emisión da factura.5.—Descrición suficiente da subministración realizada ou do servizo prestado, reflectindo as unidades obxecto do servizo ou subministración, cantidade e prezos unitarios de cada unha delas, contraprestación total, tipo tributario e cota do IVE.6.—Período que corresponda.7.—Selo ou lenda de “cobrado”, “pagado”, “recibín” ou similar. Só serán gastos subvencionables os que respondan de xeito indubidable á natureza da actividade subvencionada e se realicen no prazo establecido, e que ademais estean efectivamente pagados con anterioridade á xustificación da subvención, agás nos casos de pagamentos a conta. Os documentos xustificativos corresponderán a gastos realizados dende o comezo das actividades subvencionadas ata que finalice o prazo de xustificación. En ningún caso se admitirán como xustificantes de gastos as cantidades satisfeitas ao Concello de Redondela polo uso das instalacións, nin de calquera tributo ou prezo público satisfeito ó concello. Tampouco serán gastos xustificables os xuros debedores de contas bancarias, os xuros, recargas e sancións administrativas e os gastos de procedementos xudiciais. Se as axudas doutras administracións públicas son superiores ás previstas ou declaradas pola entidade beneficiaria no momento da solicitude e fan que superen, xunto coa subvención desta convocatoria, a contía total de gastos, o importe da subvención verase reducido na cantidade que corresponda para que o gasto non sexa inferior ás axudas. O pagamento da subvención alcanzará o 70% do importe xustificado, sendo o límite a cantidade concedida. No caso de que a entidade beneficiaria non xustifique a totalidade do gasto da subvención concedida, realizarase o libramento dos fondos polo importe xustificado, sempre e cando se cumpran co resto dos requisitos desta convocatoria. Procederase á publicación na páxina web do Concello de Redondela, no Taboleiro de Anuncios do concello e na base de datos nacional de subvencións. En todo caso, o acordo de concesión será exposto durante 30 días no Taboleiro de Anuncios do concello, onde se recollerá a convocatoria, o crédito orzamentario, as entidades beneficiarias, a cantidade concedida e a finalidade ou finalidades da subvención. As axudas concedidas deberán devolverse ou reintegrarse nos seguintes casos: As cantidades devoltas terán carácter de dereito público. O Concello de Redondela, a través de Intervención municipal, poderá realiza-las comprobacións que estime oportunas respecto das actividades subvencionadas e terá acceso a toda a súa documentación xustificativa. Asemade será de aplicación o Título III da Lei 9/2007, do 13 de xuño, de subvencións de Galicia. Estas convocatoria queda en materia de infraccións e sancións ó disposto no Título IV da Lei 9/2007, do 13 de xuño, de subvencións de Galicia e artigo 28 da OMS. Esta convocatoria e as subvencións que se concedan de acordo con elas efectuaranse conforme coa seguinte normativa aplicable: 1.—Lei 9/2007, do 13 de xuño, de subvencións de Galicia.2.—Lei 38/2003, do 17 de novembro, xeral de subvencións.3.—Lei 7/1985, do 2 de abril, reguladora das bases de réxime local.4.—Lei 5/1997, do 22 de xullo, da Administración local de Galicia.5.—Real decreto lexislativo 2/2004, do 5 de marzo, polo que se aproba o texto refundido da lei reguladora de facendas locais.6.—Real decreto 887/2006, do 21 de xullo, polo que se aproba o regulamento da lei 38/2003, do 17 de novembro, xeral de subvencións.7.—Ordenanza xeral de subvencións do Concello de Redondela.8.—As bases de execución do orzamento do Concello de Redondela.9.—Demais normativa aplicable.